section_heading: Osobine i priroda anđela u islamu
paragraph_text: Meleci, anđeli u islamu, su ljudskom oku nevidljiva, duhovna bića stvorena od čiste svjetlosti (nur). Kako nisu materijalna bića, dimenzija prostora i vremena na njih nemaju utjecaja, pa se mogu odjednom pojaviti na više mjesta i obići Zemlju, nebo i udaljene dijelove svemira za kratko vrijeme. Nisu muškog niti ženskog spola. Nemaju potrebe za hranom ili pićem. Život provode služeći Alahu i slaveći Ga, i to im predstavlja radost i zadovoljstvo. Po Božjoj odredbi se mogu pojaviti i u ljudskom obliku. Stvoreni su različitih oblika i veličina, s jednim ili više parova krila. Vrlo su brza i snažna stvorenja.<ref>Grupa autora, "Ilmu'l Kebir - Veličina znanja", UG Hastahana - tekija Mesudija, Sarajevo, 2004., str. 40-46., ISBN 9958-776-12-x Meleci su također bića fizičke i duhovne čistoće, tako da se ljudima ne približavaju kada obavljaju fiziološke potrebe i imaju snošaj, ne prilaze ljudima koji imaju tetovažu, te ne ulaze u kuće u kojima ima alkohola, pasa ili kipova i slika ljudi i životinja. O prirodi anđela u islamu saznajemo iz Kurana, propovijedi Poslanika Muhameda i djela islamskih učenjaka i pobožnjaka.